ലഖിംപുര് ഖേരി കര്ഷകക്കൊല: കേന്ദ്രമന്ത്രിയുടെ മകന് ആശിഷ് മിശ്ര ചോദ്യം ചെയ്യലിന് ഹാജരായി ന്യൂഡല്ഹി: ലഖിംപുര് ഖേരി കര്ഷകക്കൊലക്കേസില് കേന്ദ്രമന്ത്രി അജയ് മിശ്രയുടെ പുത്രന് ആശിഷ് മിശ്ര ഹാജരായി. ആരോഗ്യകാരണങ്ങള് ചൂണ്ടിക്കാട്ടി ചോദ്യം ചെയ്യലില് നിന്ന് വിട്ടു നില്ക്കുകയായിരുന്നു ഇദ്ദേഹം. ഇതിനെതിരെ രൂക്ഷ വിമര്ശനമാണ് സുപ്രീംകോടതി ഉന്നയിച്ചത്. തുടര്ന്നാണ് ക്രൈബ്രാഞ്ച് ഓഫിസില് ഇദ്ദേഹം ഹാജരായത്.ഇന്ന് രാവിലെ 11 മണിക്ക് ലഖിംപൂര് പൊലീസ് ലൈനിലുള്ള ക്രൈംബ്രാഞ്ച് ഓഫീസില് ഹാജരാകാനാണ് ആശിഷ് മിശ്രക്ക് പൊലീസ് നോട്ടീസ് നല്കിയിരുന്നത്. 10. 37ഓടെ ആശിഷ് മിശ്ര ഹാജരായി. എ.ജി., ഐ.ജി അടക്കമുള്ള ഉന്നത ഉദ്യോഗസ്ഥരാണ് ആശിഷ് മിശ്രയെ ചോദ്യം ചെയ്യുക. മാധ്യമങ്ങള്ക്ക് മുഖം തരാതെ ഓഫിസിനകത്തേക്ക് ആശിഷ് മിശ്ര അകത്തുകയറുകയായിരുന്നു. കൊലപാതകം ഉള്പ്പെടെ 8 വകുപ്പുകള് ചേര്ത്ത് കേസെടുത്തിട്ടുള്ളതിനാല് ആശിഷ് മിശ്രയെ അറസ്റ്റ് ചെയ്യാന് സാധ്യതയുണ്ടെന്നും പറയപ്പെടുന്നു. കേസില് രണ്ട് പേര് ഇതിനോടകം അറസ്റ്റിലായിട്ടുണ്ട്. ലഖിംപൂര് ഖേരിയില് വാഹനം ഇടിച്ചുകയറി കര്ഷകര് അടക്കം എട്ടു പേരാണ് കൊല്ലപ്പെട്ടത്.